**Gazdasági összefoglaló, közbeszerzési összesítő (2019.03.11.-2019.03.17.)**

**2018-ban 7,9 százalékkal nőtt Romániában a légi utasforgalom 2017-hez viszonyítva.** Az Országos Statisztikai Intézet (INS) kimutatása szerint a romániai 16 repülőtéren (valamennyi nemzetközi) 21,815 millió utas fordult meg egy év alatt. A legnagyobb forgalmat a bukaresti Henri Coandă repülőtér bonyolította le (13,822 millió utassal), ezt a kolozsvári Avram Iancu repülőtér követi 2,782 millió utassal (1,404 millió utas indult - 1,378 millió utas érkezett), harmadik pedig a temesvári Traian Vuia reptér 1,517 millió utassal (749.300 - 767.900). A belföldi utasforgalom csaknem fele (48,9%) Bukarestbe koncentrálódott, ezt követte Kolozsvár 17,7%-kal és Temesvár 15,2%-kal.

<https://www.maszol.ro/index.php/gazdasag/109465-ins-7-9-szazalekkal-n-tt-2018-ban-a-legi-utasforgalom>

**A Wizz Air légitársaság szeptember 1. helyett két hónappal korábban, 2019. július 1-jétől indítja új temesvári repülőjáratait Billund (Dánia), Doncaster/Sheffield (Egyesült Királyság) és a Karlsruhe/Baden-Baden (Németország) célállomásokkal.** Ugyancsak 2019. július 1-jétől 7 járat helyett 12 közlekedik hetente a Temesvár–London (Luton) útvonalon, Memmingenbe (Németország) heti 3 járat helyett 5, Bariba, Dortmundba és Brüsszelbe (Charleroi) heti 2 helyett 3 járat közlekedik Temesvárról. A temesvári repülőteret nem csak a nyugat-romániai, de az észak-kelet szerbiai utasok is rendszeresen igénybe veszik.

<http://www.nyugatijelen.com/jelenido/korabban_inditjak_az_uj_repulojaratokat.php>

**Megkezdődtek a felújítási munkálatok a nagyváradi várban, jelenleg a Bethlen és a Csonka bástya rekonstrukciója zajlik.** A munkálatok értéke áfával együtt 9 millió lej (1,9 millió euró), és az Európai Unió finanszírozásával valósul meg. A munkálatok elvégzésére 30 hónap áll rendelkezésére a Selina SRL nagyváradi kivitelezőnek.Mint ismeretes, az EU összesen közel 19 millió eurót biztosított a nagyváradi vár rehabilitációjára, az elmúlt időszakban a vár belső épületeit újították fel.

<http://www.erdon.ro/felujitjak-a-var-ket-bastyajat/4170997>

**Európában egy nagyszalontai (Bihar megye) farmon található a legnagyobb bölényállomány.** A mintegy 800 bölényt a húsukért tartják, a termelés javarészt Nyugat-Európába kerül. A vállalkozást az osztrák tulajdonban levő Euro Buffalo Srl. működteti 2012 óta. A bölényhús kilójának világpiaci ára 10 euró körül mozog.

<https://www.maszol.ro/index.php/gazdasag/109224-vadnyugati-hangulat-vagoallatkent-tartott-bolenyek-legelnek-a-nagyszalontai-prerin>

**A Temes Megyei Kereskedelmi, Ipari és Mezőgazdasági Kamara 2019. március 28–31. között *Az otthon világa és Bútorkiállítás* (Universul casei tale & Expo Mobila) címmel kiállítást szervez a Regionális Üzletközpontban (CRAFT).** A négy napig tartó lakberendezési szakkiállítás keretében bútorgyártók, építők, tervezők, formatervezők és tanácsadók várják az érdeklődőket, megoldásokat kínálva egy lakás/székház megvásárlására, felépítésére és berendezésére. <http://www.nyugatijelen.com/jelenido/az_otthon_vilaga_butorkiallitas.php>

*Forrás: Magyarország Főkonzulátusa, Románia, Kolozsvár*